**สรุปสาระสำคัญของพระราชบัญญัติทรัสต์เพื่อธุรกรรมในตลาดทุน พ.ศ. 2550**

**1.** **ความมุ่งหมายและวัตถุประสงค์ของกฎหมาย**

 ที่ผ่านมาประเทศไทยไม่ยอมให้มีการจัดตั้งทรัสต์เกิดขึ้น ทั้งนี้ ตามมาตรา 1686 แห่งประมวลกฎหมายแพ่งและพาณิชย์เดิมที่กำหนดให้การจะก่อตั้งทรัสต์ไม่ว่าโดยตรงหรือโดยทางอ้อมหามีผลไม่ อย่างไรก็ตาม หลักสำคัญของกฎหมายทรัสต์สอดคล้องกับการกำกับดูแลตลาดทุนหลายประการ เช่น หลักการบริหารจัดการทรัพย์สิน
ด้วยความไว้วางใจ หลักการคุ้มครองสิทธิของผู้ลงทุน เป็นต้น จึงเริ่มมีแนวคิดในการนำทรัสต์มาใช้
อย่างเต็มรูปแบบทั้งในด้านการระดมทุนและการจัดการทรัพย์สิน เพื่อให้ทรัสต์เป็นเครื่องมือในการสนับสนุนให้
การทำธุรกรรมต่าง ๆ ในตลาดทุนมีประสิทธิภาพและรองรับวิวัฒนาการของตลาดการเงินที่ก้าวหน้าไปอย่างรวดเร็ว ด้วยเหตุนี้ ในปี พ.ศ. 2550 จึงมีการตราพระราชบัญญัติทรัสต์เพื่อธุรกรรมในตลาดทุน พ.ศ. 2550 (“พ.ร.บ.ทรัสต์ฯ”) ออกมาใช้บังคับ

**2. ขอบเขตการมีผลบังคับใช้**

เมื่อวันที่ 23 ธันวาคม พ.ศ. 2546 คณะรัฐมนตรีมีมติอนุมัติหลักการร่างพระราชบัญญัติทรัสต์เพื่อธุรกรรม
ในตลาดทุน เพื่อรองรับให้สามารถก่อตั้งทรัสต์เพื่อธุรกรรมในตลาดทุน ต่อมาเมื่อวันที่ 29 พฤษภาคม พ.ศ. 2550 คณะรัฐมนตรีได้มีมติเห็นชอบร่างพระราชบัญญัติดังกล่าวตามที่สำนักงานคณะกรรมการกฤษฎีกาเสนอ และได้
ลงประกาศในราชกิจจานุเบกษา เมื่อวันที่ 14 มกราคม พ.ศ. 2551 โดยมีผลใช้บังคับเมื่อพ้นกำหนดเก้าสิบวันนับแต่
วันประกาศในราชกิจจานุเบกษาเป็นต้นไป (13 เมษายน พ.ศ. 2551) เว้นแต่มาตรา 3 มาตรา 4 มาตรา 5 มาตรา 6
มาตรา 7 มาตรา 8 มาตรา 9 มาตรา 54 มาตรา 55 มาตรา 56 มาตรา 57 มาตรา 77 และมาตรา 78 ให้ใช้บังคับตั้งแต่
วันถัดจากวันประกาศในราชกิจจานุเบกษาเป็นต้นไป (15 มกราคม พ.ศ. 2551)

**3. สรุปสาระสำคัญของกฎหมาย**

พ.ร.บ.ทรัสต์ฯ กำหนดหลักเกณฑ์การกำกับดูแลการระดมทุนต่อประชาชนในรูปแบบของทรัสต์และ
การจัดการทรัพย์สินในกองทรัสต์ ดังนี้

 **3.1 ความหมายของทรัสต์**

พ.ร.บ.ทรัสต์ฯ มีแนวคิดในการรองรับหลักเรื่องกรรมสิทธิ์โดยกฎหมาย (Legal ownership) และกรรมสิทธิ์โดยธรรม (Equitable ownership) ซึ่งสะท้อนไว้ในบทนิยามคำว่า “ทรัสต์” ที่หมายถึง นิติสัมพันธ์ซึ่งเกิดขึ้นจากความไว้วางใจของบุคคลที่เรียกว่า ผู้ก่อตั้งทรัสต์ ซึ่งเป็นผู้โอนหรือก่อทรัพยสิทธิหรือสิทธิใด ๆ ในทรัพย์สิน ให้แก่บุคคลอีกฝ่ายหนึ่งเรียกว่า ทรัสตี เพื่อให้ทรัสตีจัดการทรัพย์สิน ทรัพยสิทธิ หรือใช้สิทธิใด ๆ เพื่อประโยชน์ของบุคคลที่เรียกว่า ผู้รับประโยชน์ (มาตรา 3)

 **3.2 การก่อตั้งทรัสต์ (หมวด 2)**

3.2.1 สัญญาก่อตั้งทรัสต์

 ทรัสต์ย่อมก่อตั้งขึ้นเมื่อมีการทำสัญญาเป็นหนังสือ โดยมีรายการที่ชัดเจนเกี่ยวกับผู้ก่อตั้ง
ทรัสต์ ทรัสตี ผู้รับประโยชน์ วัตถุประสงค์ของทรัสต์ และทรัพย์สินที่จะเป็นกองทรัสต์ (มาตรา 14) และ
ผู้ก่อตั้งทรัสต์ได้โอนทรัพย์สินหรือก่อทรัพยสิทธิหรือสิทธิใด ๆ ที่จะให้เป็นกองทรัสต์แก่ทรัสตีแล้ว

ในกรณีการก่อตั้งทรัสต์โดยผู้ก่อตั้งทรัสต์เป็นบุคคลเดียวกันกับทรัสตี ทรัสต์ย่อมก่อตั้งขึ้นเมื่อ
ผู้ก่อตั้งทรัสต์ได้ทำหนังสือแสดงเจตนาก่อตั้งทรัสต์ยื่นต่อสำนักงาน ก.ล.ต.

การก่อตั้งทรัสต์สามารถทำได้ 2 รูปแบบ ดังนี้

(1) ในกรณีที่ผู้ก่อตั้งทรัสต์เป็นคนละบุคคลกับทรัสตี ให้ก่อตั้งทรัสต์โดยการทำสัญญาก่อตั้งทรัสต์เป็นหนังสือและโอนทรัพย์สินให้แก่ทรัสตี (มาตรา 11 วรรคหนึ่ง) ทั้งนี้ สัญญาก่อตั้งทรัสต์ต้องมีรายการตามที่ พ.ร.บ.ทรัสต์ฯ และประกาศกำหนด (มาตรา 14 และมาตรา 15) มิเช่นนั้น สัญญาก่อตั้งทรัสต์จะตกเป็นโมฆะ
(มาตรา 17)

(2) ในกรณีที่ผู้ก่อตั้งทรัสต์กับทรัสตีเป็นบุคคลเดียวกัน ให้ทำหนังสือแสดงเจตนาก่อตั้งทรัสต์ยื่นต่อสำนักงาน ก.ล.ต. (มาตรา 11 วรรคสอง)

3.2.2 การเปลี่ยนแปลงสัญญาก่อตั้งทรัสต์

 การเปลี่ยนแปลงสัญญาก่อตั้งทรัสต์ให้เป็นไปตามที่สัญญาก่อตั้งทรัสต์กำหนด หากสัญญาก่อตั้ง
ทรัสต์ไม่ได้กำหนดไว้ ผู้รับประโยชน์และทรัสตีอาจตกลงเปลี่ยนแปลงสัญญาก่อตั้งทรัสต์ได้แต่ต้องไม่ขัด
ต่อเจตนารมณ์ในการก่อตั้งทรัสต์ (มาตรา 20)

 **3.3 ผู้ก่อตั้งทรัสต์ (หมวด 2)**

 ผู้ก่อตั้งทรัสต์ต้องเป็นนิติบุคคลตามที่ พ.ร.บ.ทรัสต์ฯ กำหนด ซึ่งได้แก่ บริษัทที่ออกหลักทรัพย์
ตามกฎหมายว่าด้วยหลักทรัพย์และตลาดหลักทรัพย์ ผู้จำหน่ายสินทรัพย์ตามกฎหมายว่าด้วยนิติบุคคลเฉพาะกิจเพื่อ
การแปลงสินทรัพย์เป็นหลักทรัพย์ หรือนิติบุคคลที่มีคุณสมบัติตามที่คณะกรรมการกำกับหลักทรัพย์และ
ตลาดหลักทรัพย์ (“คณะกรรมการ ก.ล.ต.”) กำหนด (มาตรา 12) โดยภายหลังจากการก่อตั้งทรัสต์แล้ว สิทธิและหน้าที่ของผู้ก่อตั้งทรัสต์จะเป็นไปเท่าที่กำหนดไว้ในสัญญาก่อตั้งทรัสต์ (มาตรา 18(1))

 **3.4 ทรัสตี (หมวด 6)**

3.4.1 คุณสมบัติทรัสตี

 พ.ร.บ.ทรัสต์ฯ ได้กำหนดให้บุคคลที่จะประกอบธุรกิจเป็นทรัสตี ต้องได้รับอนุญาตจากคณะกรรมการ ก.ล.ต. (มาตรา 54) โดยบุคคลดังกล่าวต้องเป็นธนาคารพาณิชย์ สถาบันการเงินที่มีกฎหมายเฉพาะ
จัดตั้งขึ้น หรือนิติบุคคลอื่นตามที่คณะกรรมการ ก.ล.ต. กำหนด และต้องมีฐานะทางการเงิน ระบบงาน และคุณสมบัติอย่างอื่น รวมทั้งต้องชำระค่าธรรมเนียมตามที่คณะกรรมการ ก.ล.ต. กำหนด (มาตรา 55) โดยจะต้องมีระบบงานอย่างเหมาะสมในการจัดการตั้งกองทรัสต์ เช่น การแยกทรัพย์สินกองทรัสต์ออกจากทรัพย์สินส่วนตัวของทรัสตี จัดการ ดูแล ติดตามสิทธิประโยชน์ที่เกิดขึ้นของกองทรัสต์ รวมไปถึงระบบควบคุม ตรวจสอบเพื่อให้กองทรัสต์เป็นไปตามสัญญาก่อตั้งทรัสต์และพ.ร.บ.ทรัสต์ฯ (มาตรา 57) เป็นต้น

3.4.2 การเปลี่ยนแปลงทรัสตี

 การเปลี่ยนแปลงทรัสตีย่อมเป็นไปตามที่สัญญาก่อตั้งทรัสต์กำหนด หรือสามารถทำได้ในกรณีใดกรณีหนึ่งดังต่อไปนี้

 (1) ทรัสตีลาออกจากการทำหน้าที่

 (2) ทรัสตีถูกพิทักษ์ทรัพย์ สิ้นสภาพนิติบุคคล หรือสิ้นสภาพธนาคารพาณิชย์

 (3) ทรัสตีถูกถอดถอนจากการทำหน้าที่

 (4) คณะกรรมการ ก.ล.ต. สั่งพักการประกอบธุรกิจเป็นทรัสตีเป็นการชั่วคราวหรือสั่งเพิกถอน
การอนุญาตให้ประกอบธุรกิจเป็นทรัสตี (มาตรา 22) ในกรณีที่สัญญาก่อตั้งทรัสต์ไม่ได้ระบุถึงวิธีการแต่งตั้งทรัสตีรายใหม่ไว้ การแต่งตั้งทรัสตี
จะเป็นไปตามที่สำนักงาน ก.ล.ต. กำหนด (มาตรา 24)

3.4.3 สิทธิและหน้าที่ของทรัสตี

 ทรัสตีจะมีสิทธิตามกฎหมายเหนือกองทรัสต์ในฐานะเจ้าของกรรมสิทธิ์หรือผู้มีสิทธิเหนือทรัพย์สิน (มาตรา 18(2)) อย่างไรก็ดี ทรัพย์สินในกองทรัสต์ไม่อยู่ภายใต้บังคับการชำระหนี้ของเจ้าหนี้ของทรัสตี และไม่ตกเป็นทรัพย์สินในคดีล้มละลายที่จะนำมาแบ่งปันให้แก่เจ้าหนี้ของทรัสตีเมื่อทรัสตีล้มละลาย อีกทั้งไม่เป็นทรัพย์สินของทรัสตีที่จะนำมาแบ่งให้แก่ผู้ถือหุ้นของทรัสตีในกรณีที่ทรัสตีเลิกกิจการ (มาตรา 50)

 ในฐานะที่ทรัสตีได้รับความไว้วางใจให้จัดการทรัสต์เพื่อประโยชน์ของผู้รับประโยชน์ หน้าที่สำคัญของทรัสตีคือ การจัดการทรัพย์สินในกองทรัสต์ด้วยความซื่อสัตย์สุจริตและระมัดระวังเยี่ยงผู้ประกอบวิชาชีพ รวมทั้งด้วยความชำนาญ โดยปฏิบัติต่อผู้รับประโยชน์อย่างเป็นธรรมเพื่อประโยชน์สูงสุดของผู้รับประโยชน์ (มาตรา 30) และทรัสตีต้องจัดการทรัสต์ให้เป็นไปตามหลักเกณฑ์ที่สำคัญดังนี้ด้วย

 (1) ห้ามกระทำการอันเป็นการขัดแย้งกับประโยชน์ของกองทรัสต์ (มาตรา 31)

 (2) ต้องจัดทำบัญชีเพื่อแยกทรัพย์สินในกองทรัสต์ไว้ต่างหากจากทรัพย์สินที่เป็นส่วนตัวของทรัสตี

และทรัพย์สินอื่นที่ทรัสตีครอบครองอยู่ และในกรณีที่ทรัสตีจัดการกองทรัสต์หลายกอง ทรัสตีต้องแยกทรัพย์สิน
ของกองทรัสต์แต่ละกองแยกต่างหากออกจากกัน (มาตรา 34) นอกจากนี้ ทรัสตีต้องจัดทำงบการเงินของกองทรัสต์แยกต่างหากจากงบการเงินของทรัสตีเช่นกัน โดยต้องจัดทำงบการเงินให้เป็นไปตามมาตรฐานบัญชี มีผู้สอบบัญชี
ในอยู่ในบัญชีรายชื่อของสำนักงาน ก.ล.ต. และจัดส่งงบการเงินให้กับสำนักงาน ก.ล.ต. ด้วย (มาตรา 59)

 (3) การจัดการกองทรัสต์เป็นเรื่องเฉพาะตัวของทรัสตี ทรัสตีจะมอบหมายให้บุคคลอื่นจัดการแทนไม่ได้ เว้นแต่สัญญาก่อตั้งทรัสต์กำหนดไว้เป็นอย่างอื่น หรือการทำธุรกรรมไม่ใช่เรื่องเฉพาะตัวและไม่จำเป็นต้องใช้วิชาชีพเยี่ยงทรัสตี หรือการทำธุรกรรมที่โดยทั่วไปอาจมอบหมายให้บุคคลอื่นจัดการแทนได้ และหากทรัสตีฝ่าฝืน
การที่ได้กระทำไปนั้นจะผูกพันทรัสตีเป็นการส่วนตัว (มาตรา 37)

ทั้งนี้ ในกรณีที่ทรัสตีจัดการกองทรัสต์ไม่เป็นไปตามที่กำหนดในสัญญาก่อตั้งทรัสต์หรือตามข้อกำหนดของกฎหมาย ทรัสตีต้องรับผิดชอบต่อความเสียหายที่เกิดขึ้นแก่ทรัพย์สินในกองทรัสต์ เว้นแต่จะพิสูจน์ได้ว่าเป็น
การกระทำโดยสุจริตและมีเหตุผลอันสมควรเพื่อประโยชน์ที่ดีที่สุดของกองทรัสต์แล้ว (มาตรา 43)

 **3.5 ผู้รับประโยชน์ (หมวด 4)**

 ผู้รับประโยชน์ในตลาดทุน ได้แก่ ผู้ลงทุนที่อาจเป็นบุคคลธรรมดาหรือนิติบุคคลก็ได้ พ.ร.บ.ทรัสต์ฯ
จึงไม่ได้กำหนดคุณสมบัติของผู้รับประโยชน์ไว้เป็นการเฉพาะ อย่างไรก็ตาม เพื่อให้มีการก่อตั้งทรัสต์ที่เป็นประโยชน์ต่อตลาดทุนอย่างแท้จริง มิใช่เพื่อผู้ก่อตั้งทรัสต์หรือทรัสตีเอง กฎหมายจึงห้ามมิให้ผู้ก่อตั้งทรัสต์หรือทรัสตีเป็น
ผู้รับประโยชน์ เว้นแต่มีบุคคลอื่นเป็นผู้รับประโยชน์รวมอยู่ด้วย และผู้รับประโยชน์ที่เป็นผู้ก่อตั้งทรัสต์หรือทรัสตี
จะรับประโยชน์เกินสัดส่วนที่คณะกรรมการ ก.ล.ต. กำหนดไม่ได้ (มาตรา 13)

 ผู้รับประโยชน์เป็นผู้มีสิทธิได้รับประโยชน์ที่เกิดขึ้นจากการจัดการกองทรัสต์ตามสัญญาก่อตั้งทรัสต์
และตามกฎหมาย (มาตรา 18(3)) จึงถือเป็นผู้มีส่วนได้เสียสำคัญในการบริหารและจัดการกองทรัสต์ของทรัสตี นอกจากสิทธิในการเปลี่ยนแปลงแก้ไขสัญญาก่อตั้งทรัสต์ที่ได้กล่าวมาแล้วข้างต้น พ.ร.บ.ทรัสต์ฯ ได้กำหนดให้
ผู้รับประโยชน์มีสิทธิอื่น ๆ ดังนี้

 (1) ถอดถอนทรัสตี เมื่อปรากฏว่าทรัสตีมิได้จัดการทรัสต์ตามหน้าที่ที่กำหนดไว้ในสัญญาก่อตั้งทรัสต์หรือตามที่กำหนดในกฎหมาย (มาตรา 23(2))

 (2) เรียกร้องให้ทรัสตีรับผิดต่อความเสียหายที่เกิดขึ้นจากการจัดการกองทรัสต์ที่ไม่เป็นไปตามที่กำหนดในสัญญาก่อตั้งทรัสต์หรือตามที่กำหนดในกฎหมาย (มาตรา 44 วรรคหนึ่ง)

 (3) ติดตามและเรียกร้องเอาทรัพย์สินในกองทรัสต์คืนจากบุคคลที่สามที่รับโอนทรัพย์สินมาจากทรัสตี
ในกรณีที่ทรัสตีจัดการกองทรัสต์ไม่เป็นไปตามที่กำหนดในสัญญาก่อตั้งทรัสต์หรือตามที่กำหนดในกฎหมาย เว้นแต่บุคคลที่สามจะรับโอนทรัพย์สินมาโดยสุจริต เสียค่าตอบแทน และไม่รู้หรือไม่มีเหตุอันควรรู้ว่ามีการจัดการกองทรัสต์โดยมิชอบ (มาตรา 44 วรรคสอง)

 (4) เรียกร้องค่าเสียหายจากบุคคลภายนอกที่ให้ความช่วยเหลือหรือสนับสนุนทรัสตีให้บริหารจัดการกองทรัสต์ไม่เป็นไปตามที่กำหนดในสัญญาก่อตั้งทรัสต์หรือตามที่กำหนดในกฎหมาย อันเป็นผลให้ทรัพย์สินในกองทรัสต์ถูกจำหน่าย จ่าย โอนไปโดยไม่ชอบ (มาตรา 45)

 (5) ตรวจดูและขอคัดสำเนาบัญชีของกองทรัสต์ หรือเอกสารใด ๆ ตามที่สำนักงาน ก.ล.ต. กำหนด
(มาตรา 47)

 **3.6 การระงับสิ้นไปของทรัสต์ (หมวด 5)**

 ทรัสต์ย่อมสิ้นสุดลงตามที่ได้กำหนดไว้ในสัญญาก่อตั้งทรัสต์ หรือในกรณีดังต่อไปนี้
 (1) เมื่อได้ปฏิบัติตามวัตถุประสงค์ของสัญญาก่อตั้งทรัสต์ครบถ้วนแล้ว

 (2) เมื่อศาลมีคำพิพากษาหรือมีคำสั่งให้เลิกทรัสต์ตามที่กฎหมายกำหนดไว้ หรือทรัสตีหรือผู้รับประโยชน์ร้องขอ

 (3) เมื่อปรากฏว่าเหลือทรัสตีเป็นผู้รับประโยชน์เพียงฝ่ายเดียว

 (4) เมื่อปรากฏเหตุที่ต้องมีการเปลี่ยนแปลงทรัสตีตามที่กฎหมายกำหนด แต่สัญญาก่อตั้งทรัสต์กำหนดไว้มิให้มีการเปลี่ยนแปลงทรัสตี (มาตรา 51)

 เมื่อทรัสต์สิ้นสุดลงแล้ว ให้ทรัสตีทำหน้าที่ต่อไปเพื่อรวบรวม จำหน่าย และจัดสรรทรัพย์สิน เพื่อการชำระสะสางหนี้สินและค่าใช้จ่ายต่าง ๆ ตามลำดับที่กำหนดไว้ใน พ.ร.บ.ทรัสต์ฯ เว้นแต่กรณีที่ทรัสต์สิ้นสุดลงเนื่องจาก
ทรัสตีเลิกกิจการ ชำระบัญชี หรือล้มละลาย ให้ผู้ชำระบัญชี หรือเจ้าหนักงานพิทักษ์ทรัพย์เป็นผู้ดำเนินการดังกล่าว (มาตรา 52)

 **3.7 อำนาจพนักงานเจ้าหน้าที่ (หมวด 7)**

 พ.ร.บ.ทรัสต์ฯ กำหนดให้พนักงานเจ้าหน้าที่มีอำนาจหน้าที่ในการรวบรวมเอกสารหลักฐานและข้อมูล
ที่เกี่ยวข้อง และตรวจสอบการกระทำความผิดหรือการดำเนินการที่เกี่ยวข้องกับการประกอบธุรกิจทรัสตีตาม พ.ร.บ.ทรัสต์ฯ โดยได้กำหนดกรอบการใช้อำนาจดังกล่าวไว้ด้วย เพื่อมิให้ส่งผลกระทบต่อสิทธิของบุคคลมากเกินความจำเป็น (มาตรา 62) นอกจากนี้ พนักงานเจ้าหน้าที่อาจร้องขอต่อพนักงานเจ้าหน้าที่ตามกฎหมายว่าด้วย
การกระทำผิดเกี่ยวกับคอมพิวเตอร์เพื่อให้ได้มาซึ่งข้อมูลคอมพิวเตอร์ที่เกี่ยวข้องสำหรับเป็นพยานหลักฐานใน
การดำเนินการตามพระราชบัญญัตินี้ได้ (มาตรา 63)

 **3.8 บทกำหนดโทษ (หมวด 8)**

 การฝ่าฝืนหรือไม่ปฏิบัติตามบทบัญญัติในพ.ร.บ.ทรัสต์ฯ มีบทกำหนดโทษทั้งทางปกครอง
และทางอาญา

 โทษทางปกครองตาม พ.ร.บ.ทรัสต์ฯ มีดังต่อไปนี้

 (1) ภาคทัณฑ์

 (2) ปรับทางปกครอง

 (3) ตำหนิโดยเปิดเผยต่อสาธารณชน

 (4) จำกัดการประกอบธุรกิจ

 (5) พักการประกอบธุรกิจที่ได้รับอนุญาตภายในระยะเวลาที่กำหนด

 (6) เพิกถอนการอนุญาต (มาตรา 67)

 กรณีการกำหนดบทลงโทษทางอาญามีโทษจำคุก ปรับ หรือทั้งจำทั้งปรับ เช่น การประกอบธุรกิจเป็นทรัสตีโดยไม่ได้รับอนุญาต (มาตรา 77) การฝ่าฝืนหรือไม่ปฏิบัติตามคำสั่งลงโทษทางปกครองจากการถูกพักการประกอบธุรกิจหรือเพิกถอนการอนุญาต (มาตรา 79) ความรับผิดของผู้สอบบัญชี (มาตรา 84) การกระทำผิดหน้าที่ของตนด้วยประการใด ๆ โดยทุจริตจนเป็นเหตุให้เกิดความเสียหายแก่กองทรัสต์ของกรรมการ ผู้จัดการ พนักงาน ลูกจ้าง
หรือตัวแทนของทรัสตี หรือบุคคลใดซึ่งได้รับมอบหมายให้จัดการกองทรัสต์ (มาตรา 85) เป็นต้น

 **หมายเหตุ** - คำอธิบายนี้มีขึ้นเพื่อประโยชน์ในการทำความเข้าใจสาระสำคัญของกฎหมายเท่านั้น
ส่วนการปฏิบัติตามกฎหมายให้เป็นไปอย่างถูกต้อง ประชาชนจะต้องศึกษา ทำความเข้าใจ ตรวจสอบ และยึดถือ
ตัวบทกฎหมายเป็นสำคัญ

**\_\_\_\_\_\_\_\_\_\_\_\_\_\_\_\_\_\_\_\_**